**MÉLTATÁS**

**a Friedrich Péter-díj átadása alkalmából**

**(2014. április 23.)**

**Winkler István** 1958-ban született Budapesten. Villamosmérnöki diplomáját a Budapesti Műszaki Egyetemen, pszichológusi oklevelét az Eötvös Loránd Tudományegyetemen szerezte. Az MTA TTK Kognitív Idegtudományi és Pszichológiai Intézetének jogelődjében, az MTA Pszichológiai Intézetében 1981-ben kezdte el kutatói munkáját. A PhD fokozat megszerzéséhez írt doktori disszertációja 1994-ben elnyerte a Helsinki Egyetem által adományozott, „Az év legjobb disszertációja” elismerést. Kutatói pályája kiteljesedését, hazai és nemzetközi elismertségét számos szakmai tanulmányút és elismerés jelzi. 1995-ben elnyerte a Samuel Sutton Alapítvány „Distinguished Contribution to Human ERPs and Cognition” díját, s 2004-ben az MTA Pszichológiai Kutatóintézete által a kiemelkedő publikációs teljesítmény elismerésére alapított Kardos Lajos emlékérmet. 2003-ban a Lipcsei Egyetem Leibniz professzora, 2008-tól a Szegedi Tudományegyetem egyetemi tanára, valamint a Budapesti Műszaki és Gazdagságtudományi Egyetem Pszichológia Doktori Iskolájának törzstagja.

Winkler István nemzetközileg kiemelkedő kutatói hozzájárulása a tudományterülethez a hallási észlelés törvényszerűségeinek elektrofiziológiai vizsgálatával elért eredményekben jelenik meg. A hallási ingerek automatikus összemérésének, a szabályok kivonásának az eltérési negativitás komponensével történő követése számos új empirikus eredményt hozott, amelyek új, eredeti és egyben nagyhatású elméleti modellek megalkotásához vezettek. A Winkler István által vezetett, változó összetételű kutatócsoport a hangjelenetek szervezése; a hallási láncra bontás; a hallási szenzoros emlékezet; a beszéd és zeneészlelés;a hallási szabályosságok detekciója, az automatikus és a figyelmi feldolgozás törvényszerűségeinek feltárásában elért eredményeivel a nemzetközi élvonalba tartozik. A jelenlegi kutatások stabil hátterét az 2012-ben elnyert akadémiai Lendület pályázat adja egy gyakorlati relevanciájú, interdiszciplináris, koncentrált kutatási projekt keretében.